Kegyelem nektek és békesség Istentől a mi Atyánktól és az Úr Jézus Krisztustól!

Jak 5, 13-20
*13Szenved-e valaki közöttetek? Imádkozzék! Öröme van-e valakinek? Énekeljen dicséretet! 14Beteg-e valaki közöttetek? Hívassa magához a gyülekezet véneit, hogy imádkozzanak érte, és kenjék meg olajjal az Úr nevében. 15És a hitből fakadó imádság megszabadítja a szenvedőt, az Úr felsegíti őt, sőt ha bűnt követett is el, bocsánatot nyer. 16Valljátok meg azért egymásnak bűneiteket, és imádkozzatok egymásért, hogy meggyógyuljatok. Nagy az ereje az igaz ember buzgó könyörgésének. 17Illés ugyanolyan ember volt, mint mi, és amikor buzgón imádkozott azért, hogy ne legyen eső, nem is volt eső a földön három évig és hat hónapig. 18Aztán ismét imádkozott, és az ég esőt adott, és a föld meghozta termését.
19Testvéreim, ha valamelyikőtök eltévelyedik az igazságtól, és megtéríti valaki, 20tudja meg, hogy aki megtérített egy bűnöst a tévelygés útjáról, megmenti annak a lelkét a haláltól, és sok bűnt elfedez.*

Szolgálatra hívott Gyülekezet!

Ma az óegyházi rend szerint Jó Pásztor vasárnapját ünnepelhetjük. Ez a megnevezés természetesen alapvetően Jézus Krisztusra mutat rá számunkra, aki értünk a végsőkig elment és elmegy ma is. Az a Krisztus az alap, aki ahogyan mondat is, a „föld végső határig” mindenkiért jött és mindenkiért szolgál. Nincs válogatás, nincs előre elrendelt bukás vagy eltaszítás, hanem ahogyan Feltámadás ünnepén is megszólalhatott felénk is: Kegyelem van! Érted minden erővel megfeszülő, érted küzdő kegyelem. Ez valóban elég biztos alapnak tűnik!

A vasárnap témája, ahogyan mai igehirdetési igénk is egyértelműen hangsúlyozza ezt, de ennél még tovább megy és arról tanúskodik számunkra, illetve azt a kérdést teszi fel számunkra, hogy minket mire is hív, mire is indít ez az értünk küzdő, értünk végsőkig szolgálatot vállaló kegyelem? Egyszerűbben fogalmazva, hogy mi tudunk-e szolgálatot vállalni, mi tudunk-e tisztán testvéri szeretetből odaadóak lenni a másik emberért, vagy akár Krisztus egyházáért?

Szoktuk mondani, hogy 180 fokos fordulat kellene sokak életébe, egy mindent megfordító megtérés élmény, mint Pál apostolnál. Tudjuk, hogy ezekbe a „sokak”-ba magunkat is bele sorolhatjuk a bűneinkre tekintve nap, mint nap, de most maradjunk a megtérésnél. Ha e kapcsán azt is állítjuk, hogy a magát kereszténynek vallókban már mind megvan, akkor is felhívhatjuk a magunk és mások figyelmét is arra, hogy bizony 90 fokos fordulatok, - azaz jobbra és balra tekintések - nagyon is kellenek a hétköznapjainkba. Körül kell tekintenünk magunk körül, jobbra és balra, hogy észre vegyük, hogy kiket is rendelt mellénk az Úr!
Bizonyára vannak könnyebben észrevehető embertársak, azaz olyanok, akiket szívesebben meglátok, akiknek szívesebben segítek. De vannak olyanok is, akiket nehezebben látok meg, illetve legyünk őszinték, az esetek nagy részében nem nagyon szeretnék észre venni. De ahogyan Jézus nem volt személyválogató, tehát ugyanúgy imádkozott a tanítványaiért, Júdásért, a másik népből valóért, az őt halálra ítélőkért és megcsúfolókért, úgy ez nekünk is, nem csak lehetőségünk, de kötelességünk is kell, hogy legyen.
És még egy fontos pont ehhez: ne csak nagy általánosítással, hanem konkrét személyekért imádkozzunk. Ez nem név szerint felsorolást jelent okvetlenül, de arcokat, konkrét embereket igen. Amikor vállalom az imádság szolgálatát, amikor bármilyen szolgálatot vállalok, akkor annak személyes ügyemmé kell válnia, olyannak, amibe tényleg odaszánom magam, az időm, az erőm, amiért tényleg könyörögni tudok az Úrhoz. Nem lehet távolságot tartva szolgálni. Ha így teszünk, akkor az csak letudott elvárásteljesítés lesz emberek és Isten felé is. Nem erre van elhívásunk, hanem arra, hogy Isten munkatársai, az evangélium elhivatott, buzgó munkásai legyünk. Oda kell állni! Bele kell állni az elhívásomba, ez a keresztény élet, a Krisztus követése - másként nem megy.
Illés prófétát hozza az alapigénk elénk példaként, mint aki olyannyira elhivatott volt a szolgálatban, hogy nem félt annak a kérésétől sem, hogy verje meg őt is az egész néppel Isten, részt vállalt a szenvedésből, amivel észre kellett téríteni a tévelygő nyájat. Ő hűséges hangon szólt és mindennek ellenére nem azt mondta, hogy „Add rájuk a csapást és majd ők tanulnak belőle!”, hanem, hogy „Add ránk, az egész országra, az egész népre, ha így megtérhetnek.” Nem a kiváltságait kereste, hanem teljes életével vállalta a szolgálatot, azt, hogy rámutat az Isten kegyelmére, az Ő hűségére, tulajdonképpen a Jó Pásztorra, aki nem lemond az elveszettről, hanem utána megy és megmenti.
Épp így, nekünk sem azt kell néznünk, hogy én mennyit tettem már, bezzeg a másik milyen keveset. Vagy, hogy neki kellene megtérnie, haza találnia, én már a Jó Pásztor mellett vagyok. Nekünk is utána kellene mennünk a Pásztorral az 1 elveszett után is, de legalábbis, olyan hangosan kellene kiáltanunk azért az egyért, egy hanggal kellene bégetnie a 99-nek az 1ért, úgy ahogy csak tud.

*19Testvéreim, ha valamelyikőtök eltévelyedik az igazságtól, és megtéríti valaki, 20tudja meg, hogy aki megtérített egy bűnöst a tévelygés útjáról, megmenti annak a lelkét a haláltól, és sok bűnt elfedez.*

Sokszor nem könnyű ez a szolgálat, ez igaz. Ha az lenne, akkor mindenki megtenné és nem is kellene róla beszélni. De sokszor valóban úgy vagyunk vele, hogy csak beállunk egymás mögé és lökdössük egymást előre, hogy menj, biztos neked szól a hívás, de mi inkább megmaradunk ott egymás mögé bújva az oldalvonal mellett, a lelátón a tömegben.
Pedig lenne, van ereje a szolgálatnak. Igen is, a Szentlélek ereje által egyetlen beszélgetés, egyetlen közös délután, egy szolgálattal telt délelőtt, egy tovább adott igehirdetés, vagy akár csak egy igéskártya is vállhat életet formáló, életet megmentő találkozássá.

Persze mi sokszor érezzük, hogy kevés az erőnk, hogy nem találjuk a megfelelő szavakat, hogy a családunkra sem jut annyi időnk, mint szeretnénk, hogy kimerültünk, ez mind ott van, mint akadály. De ez mindünk életében ott van. Mind magunk osztjuk be az időnket és erőnket, ahhoz mérve, hogy mik az elsődlegesen fontos értékek az életünkben. Egyszerűbben mondva akkor lesz időm a Krisztusra, ha akarom és vágyom, hogy legyen időm rá, a Tőle kapott elhívásra. Ha nem akarod, akkor nem csak a jelenlegi élethelyzetedbe nincs időd és erőd, akkor sose lesz.

Hogy mire van erőnk, erre jó példa talán a vízben való segítségnyújtás. Tudom, mert én egy ideig úsztam és kajakoztam. Először is kell, hogy az ember biztonságban érezze önmagát a vízben, azaz tudjon úszni. Azaz kell, hogy nekem élő hitem legyen, élő kapcsolatom Krisztussal, különben a vállalások alatt, szolgálatokban hamar elmerülök.
De az, hogy tudok úszni, az nem jelenti azt, hogy tudok segíteni is. Kell a gyakorlat! Meg kell tapasztalni a hullámzó, örvénylő vizet, meg kell tapasztalni a másik ember pánikolását, kétségbeesését és bizony vannak olyan mozdulatok, amiket fokozatosan kell elsajátítani egy tapasztalt segítségnyújtótól, szolgálattevőtől, hogy aztán önállóan is menjen.
Én is gyakoroltam, a mozdulatokat, a lelki és szellemi hozzáállást, de ez azt jelentette, hogy folyamatosan foglalkoztam vele, nem pedig azt mondtam, hogy én úgyse lennék rá alkalmas, hogy ez nekem túl ijesztő, hogy ez nekem ezért-azért nem fér bele.
Akkor egyetlen esetben volt éles helyzetben szükség a segítségnyújtásomra, az odalépés, illetve odaúszásra és megtartásra, víz felett tartásra, de ez, a szolgálat a testvéri közösségben, Krisztus gyülekezetében értelmezve, ahogy igénk is mondja: egy testvér örök életre való megtartásában vállalt munkatársságot jelent. Ahogy ott egy vízbeborult görcsbe rándult lábú embert a víz felett tudtam tartani, úgy bármelyikünknek víz felett kellene tudnia tartani egy lelkigörcsbe rándult életű embert, amíg oda nem ér a hajó, Krisztus és ki nem emeli őt teljesen. Nem mondhatjuk, hogy én még sosem csináltam ilyet, hogy én nem is tudom igazán, hogy mit kéne mondani, vagy tenni! Hiszen valóban hagynád, végignéznéd, ahogy elsüllyed a hullámok között, és nyugtatgatnád magad, hogy neked most épp nincs erőd és időd?
Ha gyengének érzed magad, az nem kibúvó, az elhívás kell, hogy legyen, hogy vállalj egy-egy „kisebb” szolgálatot, hogy merj kimondani először csak egy-egy igét, vagy legalább egy hangos „Erős vár a mi Istenünk!”-et. Akkor kezd innen a „gyakorlást” és aztán haladj lépésről lépésre, mert az Úr sokkal nagyobb munkában fogadott a munkatársává és ezeken keresztül rengeteg áldással vár téged is.
Mai igénk eleje nagyon egyszerű dolgokkal kezd, és mégis nagyon fontos szolgálatokról beszél: „*13Szenved-e valaki közöttetek? Imádkozzék! Öröme van-e valakinek? Énekeljen dicséretet! 14Beteg-e valaki közöttetek? Hívassa magához a gyülekezet véneit, hogy imádkozzanak érte, és kenjék meg olajjal az Úr nevében. 15És a hitből fakadó imádság megszabadítja a szenvedőt, az Úr felsegíti őt, sőt ha bűnt követett is el, bocsánatot nyer. 16Valljátok meg azért egymásnak bűneiteket, és imádkozzatok egymásért, hogy meggyógyuljatok. Nagy az ereje az igaz ember buzgó könyörgésének.*

Nagy az ereje! Nem az embernek, még csak nem is keresztényeknek, hanem „*az igaz ember buzgó könyörgésének”*. Még nagyobb az igaz gyülekezet buzgó könyörgésének és szolgálatának. Erre vagytok ti is elhívva Testvérek a Feltámadott Krisztusért, a Jó Pásztorért! Sok mindenre lehet mondani, hogy én még, én most, én már nem tudok… de azt senki ne mondja, hogy nem tudja ma és holnap is megkérdezni a szomszédot, hogy mi gondja, baja, vagy öröme van és aztán őszinte imádsággal azt az Úr elé vinni! Igen, ma is kevés a szolgálatvállaló, de a testvéri szeretet és az imádság közössége az nem létszámon, vagy időn, hanem a te és az én elhívásunkhoz hű akaratunkon múlik. És, ahogy Krisztus, a Jó Pásztor is fogalmaz: a MI ATYÁNK utat ad erre a szolgálatra nekünk és áldást hoz az egymásért lépők közösségébe, az Ő nyájába. Így legyen közöttünk is! Ámen